b'\n_START_ARTICLE_\nBirkedommer\n_START_PARAGRAPH_\nBirkedommer (eller birkefoged) kaldtes indtil 1919 den embedsmand, der forestod et birk._NEWLINE_Birkedommerne i de kongelige birker blev altid beskikkede efter samme regler som herredsfogderne, f\xc3\xb8r 1660 af lensmanden, derefter af kongen. Birkedommerne i de private birker blev oprindeligt beskikkede af birkepatronen p\xc3\xa5 egen h\xc3\xa5nd, men efter at det allerede 1690 var blevet p\xc3\xa5budt, at beskikkelserne skulle indsendes til kongelig konfirmation, blev beskikkelsesretten ved Forordning af 3. juni 1809 reduceret til en forslagsret._NEWLINE_Birkepatronen skulle nu foresl\xc3\xa5 3 personer, blandt hvilke kongen ville beskikke den, han fandt v\xc3\xa6rdigst til embedet. Da den private birkeret bortfaldt ved Grundloven, gik udn\xc3\xa6vnelsen endelig helt over til kongen._NEWLINE_Efter indf\xc3\xb8relsen af juridisk eksamen kunne kun eksaminerede personer (indtil 1821 ogs\xc3\xa5 danske jurister) beskikkes til Birkedommer og birkeskriver, en bestemmelse, som det dog ikke altid var let at f\xc3\xa5 overholdt for de private birkers vedkommende. Bestillingerne i disse var ofte meget slet aflagte, og lovgivningen kom f\xc3\xb8rst efterh\xc3\xa5nden ind p\xc3\xa5 at stille bestemte krav med hensyn til l\xc3\xb8nningen._NEWLINE_I senere tid var det ikke ualmindeligt, at samme mand var dommer i flere private birker, eller at han med embedet i et s\xc3\xa5dant forenede stillingen som kongelig retsbetjent._NEWLINE_I det 17. og 18. \xc3\xa5rhundrede var birkedommeren i de private birker som oftest meget afh\xc3\xa6ngig af birkepatronen, hvad selvf\xc3\xb8lgelig kunne have uheldige f\xc3\xb8lger for retsplejen. Birkedommeren har i \xc3\xb8vrigt fra gammel tid indtaget en stilling, der er ganske analog med herredsfogdens. Ligesom denne var han oprindelig alene dommer, men blev siden det 18. \xc3\xa5rhundrede ogs\xc3\xa5 administrativ embedsmand. Titlen afskaffedes helt i 1919.'